Scéla Cano meic Gartnáin (YBL)
Baí imchosnom im rígi n-Alban iter Oedán
mac Gabráin & Gartnán mac Æda maic Gabráin, co torchair
leth fer n-Alban etarru hi cathaib & imargalaib. A n-Inis moccu
Chéin ro-baí in
Gartnán; is sí
insi is dech con-rótacht i
n íarthar domain, .i. stíall ar chapar do dercibar cach teach baí isinn indsi la Gartnán ó féic co féic imonn indsi
uili connici in fíaltech; ba do dercór a indsi uili la Gartnán.
Seacht seisrecha leis for indair; secht n-áirge leis, .uii. fichit bó cacha háirge. .l. lín fri h-aige altai esti amach, .l. lín fria
h-íascach. in .l. lín éisc, súainemain estib for senistrib na cuchtrach,
cluicine for cind cacha súainemna forind aireanach ar
bélaib ind rechtaire; cethrur oc téluch na n-iach cétsnáma
dó súas. Éiseum co léic ic
ól meda foraa cholcaig.
Rucad mac do Gartnán, .i. Canu mac Gartnáin. Rucad-side
for altrom. Fo-rroilged la Gartán dabach i l-lac mara, & sí
lán di ór & di argat; & ro-marbtha lais in cethror ro-bátar oc
breith ind airgid inti, conda ruc in muir leis, & nách fidir acht
séisem & a ben & a mac.
Do-luid immurgu Ædán cucai-seom .xx. cét fot na geamaidhchi.
Coná dechadar acht a n-deachaid do rind gaí & do gein
claidhibh, & ni baí crand dond indsi fri
aroile im meadón laí
arna márach.
‘Maith trá’, or Cano, ‘is ferr dún imgabáil ind fir-se ro-marb
ar n-athair; ní faicsiu ar cairdeas dó inás in fer ro-marb.’
‘Cid leath reghmae?’ or a muinter.
‘Reghmait i tír n-Érind; combráthair dún.’
Do-gníther curaich lais. Lotar dochum thráchta. Is samlaidh
do-dechadar dochum mara .i. cóeca læach. Brat corcra
cóicdíabalta im cach n-aí; dá sleigh cóicrindi ina láim; scíath
co m-búailig óir fair; cloideb órduirnn fora chris; a mong
órbuidi dara ais. Is samlid do-deachadar in .l. ban: brat
húaine co cortharaib argait; léne co n-dergindlead óir; deilgi
óir lánecair co m-brechtrad ngem n-ildathach; muinci di ór
forloiscthi; mind óir fora chind cach aí. In .l. gilla: inara
do síta buidiu impu co n-argud. Fithchell for muin cach
gillai co feraib óir & airgid; timpán créda in láim chlí in
gillai; da mílchoin ar slabraid airgit ina láim deis.
Bátar meic Æda Sláne in tan-sin for crích n-Ulad for
tomaltaib, .i. dá mac Æda Sláne i comflaitheamnas; bádar-side
hi Collmaig hi crích Ulad. Ro-buí fáilti mór la suidiu, .i. trian
biid & leanna & attreib & indili dó. Nirbo lór la h-Ædán a
chlos-sin na fáilti do thabairt do-som la macu Æda Sláne;
andso cach rét leis dí nád fider in dabaig fo-roilged la Gartnán.
At-berad-som trá do-dechaid in Satan chuca, .i. co h-Oedán,
co n-éccid dó in dabaig áit a roibi, co tucad leis co m-buí ina
chuili fodeisin, & nocho testa afaing esti.
‘Bidh maith so’, or Oedán, ‘. .i. in crod-sa Gartnáin do-bérthar
do macaib Æda Sláne ar marbad a meicc, .i. Cana.’
Do-luid nónbur úad, & míach argaid leo, co m-bádar issind
arucol mac n-Æda Sláne cen fis cen airfis. Cana cona muintir
i tig fo leith isin lis. Ingen Díarmada maic Æda Sláne
ro-charastar Cano ara airscélaib cid síu do-thísed thairis. Ro-bátar
coím Éreand ica cchuindchid. Buí-si i nnairicol i tóeb
taigi mac n-Óeda.
‘Toimsidher a n-argad’, or mac Æda.
‘Ro-d-bia ón’, or ind Albanaich.
Ro-chúalae ind ingen in cocur hísin. Ro-gab imach, &
gebid fleisc ina láim, & luid co m-buí forsin fordorus ind lis.
Is and do-lluid-seom imach ceathror, & óengaí i l-láim cech fir
do dul immach. At-bert-si:
Nochon fetar-sa indiu
la h-&Éri ná h-Albanchu
loech nád urgarad Cano
cona gaí find fortanu.
Oc teacht dó fon fordorus, do-bert-si in slait ina chend &
dixit:
A Chano
faire i file fortharo;
masa dodchad, is mór de,
masa sotchad, is tano.
La tobairt bémme dó oc tuideacht imach, & as-bert oc teacht
dó úaidi:
Ní faiteach int Albanach
im-thét la lúth a láime;
atá ní nád faichlethar
gussu maic Æda Sláne.
Ní ar tharcud athchomsáin
do ríg cen écnach n-æra,
atá mór dona doínib
fo chíchib maicni n-Oeda.
A scél ro-chúala tria tech
ní sían n-álaind n-adbannach;
siretach nád cluinither;
ní faitech int Albanach. Ni.
‘As robad so, a ingen,’ ar Cano.
‘Cid robud’, orsi, ‘atá a damna and. Atáthar ac tomus argaid
ar bar marbad isinn arucul út.’
‘Maith dí’, orse.
Luid ina thech.
‘Maith trá, is airc dúnn cia do-gnemis comairle.’
‘Cid so, a Chano,?’ ol a muinter.
‘Ní "cid" maith’, ol Cano; ‘do-filter cucand diar
marbad in lín atám.’
‘Bés is ed ro-chindead dún’, ar an óic.
‘Atá ní as maith dún’, or Cano: ‘fúaitgem donaib feraib na
cóic thigi file isind lis. Tíagat dá claidbech déc ar dorus cach
tigi. Ro-hicob-sa na rígu & nibat ríg na fotha.’
‘Maith’, or inn óic, ‘is fearr ainmne.’
‘Maith’, orse, ‘tíagh-sa dochum ind arucuil dús indam
lécther ind. Diandam léicther ind, ni-m mairbfider. Mani-m
léicther, segaith-si ar éicin & no-m-léicid imach íarum.’
Téit-seom dí do dorus in
tigi. Tíagair di athchomarc
Cano i n-dorus in tigi.
‘Do-lleic ind’, or Díarmaid.
‘Tóet ind’, or Bláthmac.
Téit isa tech co fosad. Is and buí in sechi cusan argad for
lár in tigi.
‘Tair etraind sund’, orsiad.
‘Maith ind foil-se’, orse, .i. foil a athar.
‘Bíd imod láim’, or Díarmaid.
‘Ba dúthaich cia no-beth dí’, orse.
‘Cia dúthchus ón?’ orsead.
‘Scél trúag ón’, orse. ‘Atchúalabair m'athair-sea. Rob adlaic
leo-som daigh-íartaigi dam-sa; .i. ro-foilgedh leis
dabach lán di arcad. Ol is treisiu tocad Ædán, fo-fúair co tucad
úad crod an athar armo marbad-sa libh-si sund.’
‘At-beram’, or Díarmaid, ‘cia do-bertha lán in tigi co h-ochthaig,
ni-t rirfithe aire.’
‘Is buidi lend’, orse.
La sin gaibthi imach. Téit Bláthmac ina diaid.
‘Atá ní no-t-bia, a Chana,’ orse. ‘Regait ind óic diar
n-inchaibh-ne murchreich. Airg-siu ara chind & dos-fúairc,
& tuc th'arcad fadéin chucad.’
‘Am buideach de’, or Cano.
Téit íar sin coa muntir. (Im-rochomlai ind n-inseo) a
taigh dóib. No-s-gaib Cano. Aireblingthe co m-buí isin curach.
‘do thetarreacht ar m-baégail’, ar Cano.
‘Is dáig’, orseat.
‘Olc dúib ám mo brath-sa. Ni fil isan churach-sa nabad i
tig m'athar-sa & mo máthar do-ucabtha.’
‘Maith, a Chano’, ar ann óic. ‘Cid tú bud chumachtach is'
tír i tám-ne, no-bemis dod réir. Atá ní as maith duit: t'argat
bodéin d'fácbáil lat & ar léiciud-nni diar tír.’
‘Bid fír dí’, orse. ‘Aircid ass.’
‘Cid so, a Chono?’ ar a muinter.
‘Dar mo chumachta-sa’, orse, ‘ni gétar afaing asin churach-sa.
Ma ra-tocad dam-sa, as mé do-mélad a n-argat-sa.’
‘Atin buidig de’, ar an óic.
‘Tucaid as.’
Do-thoét
(són) dochum tíre.
‘Maith’, or Díarmaid — fáitsine ó Día leis-side. ‘Do-radad
lúag na h-ainmnet do-ronnai in gillai forsin fairgi: rígi
n-Alban dó ceithri blíadnai fichet tar éis Oedán. Maith’, or
Díarmait, ‘tabraid fáilti dond fir do-thæd chucaib.’
Co cend trí tráth íar sin nocho tall cris ná delg díb.
‘Bennacht for cách do-gní maith frind’, ar Cano. ‘Tíagam-ni
do chollad.’
Ba sí a comairle trá: do-lotar as fut na h-aidche co tuidcheatar
fa-des dar Mag Murthemne i Mag m-Breg hi Cernai.
Bátar géisi forsin tilich.
‘Díbairg na h-éounu’, or a munter fri Cana.
Do-léici irchor fairriu; ni ránic. Is ann as-bert, ar ni ro-theilc
imroll riam:
Gési Cernai, mosrubthus,
dom liicc ni mad rogabas;
brónán foru dia coraib,
fo brónán form do imrolaib.
Do-lotar síar arna bárach do Loch Aindind.
‘Díbairg in lochain’, or cách.
A locho arseiseom
Locha Aindindi, ni-t rocho
ni scéoil indé a Cernu
lochain locha ni focha.
Ni airg éonu Maic Dé bí
ara clúim;
is beg tarba, ar ní mór a méit,
ro-s-léic amin ina n-dlúim.
Ni airg éonu in maigi;
niba foru mo sroibthene;
ní hed do-m-ucai ó Scí
cocad fri géisi Cernai. g.
Lotar íar sin dar Sinaind hi Connachta do ascnom co
Gúairi, co rángadar tech Marcáin las m-baí Créd ingen Gúaire.
Ro-charastair-side cid síu thísed thairis anair. Is ann as-bert-si:
Cano mac Gartnáin ó Scí,
Créd a Maínmaig i n-áni:
ba dirsin is mór do dú
ocus da muir eturru.
Créd ingen Gúairi mad nach,
cóel in bath etar-da-beth
ocus mac Gartnán, in mac
regad dia tochmarc.
Ro-anacht-som dí a bale isind óir da-luid-seom la Díarmaid
dia tardaid Díarmaid in cath do Gúairi, co ro-anacht-som
immale.
‘Airg a gilla’, orseiseam, ‘isin leas. Cuindig comairce co
Créid dún co ríasam co Gúairi.’
Is and as-bert-som intí Cano:
Beir imchomarc úaim-se
co Créidi ingin Gúaire,
is geb na runnu-sa dí,
do-bér-sa a coibéis úaidi.
‘Duid-seo do-berthar na raind-sea, a Chréidi,’ ar Colcu
mac Marcáin.
Is and as-bert:
A Cholco,
bec a fis duid cia doordo;
mo serc-sa do-radus d'fir
nád focus dam a forba.
‘Fir a cano,’ ar Marcán, ‘ni chara is é don muinter-si.’
A Marcáin,
ni rabae d' éis do macáin;
nirop do macán ro-m-sá
corab tusu ad-bala.
Do seirc neich sech araile
i tír nÉrend ni dordo
mairg diamongnais Cana
& diam cara Colcu!A.
Ro-liad-si íarum ar Cholcain, dia n-ebairt Gúaire fesin
dia n-etarchosaíd:
Créd la
Marcán, niba mac,
ni gaib Colcain do thochmarc,
nu ruband Créd ar féle
acht is a fail óenchéile.
Lotar-sin dí co Derlus n-Gúairi, & ba fáilich friu.
‘Fo-chen duid, a Chano!’ ar Gúairi. ‘Ni-t-recfider sund ar
argad ar scís do bíata. Niba scél mac n-Oeda Sláne. Ro-d-bia
biad & inillius, & fo-chen duid!’
Buí Cano mac
Gartnáin íar suidiu tremsi i fail
Gúaire, .i. trian
ind lis do Gúairiu, &
trian n-aill don lis do Chano, & a trian
n-aill do Senchán Torpéist .i. fili Gúaire & fer n-Érenn uile. Fer
beg trúag, i r-rúsc olla no-bídh do grés dia chadudh ara thrúaigi.
Cethrumthu bairgine do-meled co cend trí tráth. Brigid
bratbrú a chaillech-som no-chaithed .iii. ceathroimthi na
bairgine. Ba mór les-seom a brú, conid Brigid bratbú a
hainm leis-seom íarum. Ba mór a h-erraigi. Fecht n-and do-luid
Brigid for tairireth. Fácaib a h-inailt fora erraithe-sem.
Óicbean-side chóem. Luid medón laí ara bárach dia thairbirt-som.
Oc tuidecht dí asin chuilich — 
‘Ná tair, ná tair, a ben!’ arse. ‘Am siniu-sa andaí-siu. At-chondarc-sa
do senmáthair-seo; ro-buí grísingin fora h-ordain
chlí. Scéfe dia tuidchis ní bus mó.’
Airchetal do-roindi-seom do Díarmaid mac Æda, Sláne.
‘Airg, a gilla’, orseisem, ‘co n-airchedal do ríg Érenn.’
Téid-side sair. (Saidig) a n-airchedail.
‘Is maith ind n-airchetul’, or Díarmaid.
Is ann buí-seom: oc sním irchomail fo Grip .i. gabar Díarmada.
‘Beir lat ind n-idh-sea do Senchán.’
Luid-side síar & nirbo buideach.
‘Asso, a bachlaich’, orse, ‘id id n-irchomail duit i
ndúais t'airchetail.’
‘Ónaib rígaib ferr id adlaic a gillai’, orseiseam.
‘Airg, a gilla’, orse, dia blíadnae, ‘co n-airchedul do ríg Érenn.’
Gaibid in gilla a n-airchetal.
‘Maith’, or Díarmaid, ‘ber lat in gablaig-se do Senchán.’
‘Asso, a antocaid’, or in gilla, ‘gaiscead duit dot chuitmed
ór Díarmaid.’
‘Airg, a gilla, co n-airchetul do Díarmaid.’ (Is maith a
n-archetal.)
Gaibid in gilla fair.
‘Cade Díarmaid?’
‘Atá i n-arucol ic tomus óir & argaid. Ba maith duit teacht
chuici.’
‘Oslaic!’ ol in gilla.
‘Cía so?’ or Díarmaid.
‘Gilla Seancháin.’
Gaibid in gilla a n-airchetal.
‘Is maith’, or Díarmaid, ‘beir lat so do Seanchán .i. cét unga
do dergór & trí .xx. do argat duid fén.’
‘Maith, a gillai’, or Senchán, ‘cid do-t-gní fáilid don chur-sa?’
‘Atá maith sund dait’, or in gillai, ‘. .i. cét unga do dergór.’
‘Is ferr, a gillai, oldás a olcugud.’
‘Airg, a gillai, co n-airchetul do Díarmaid.’
‘Regthair’, orse.
‘Cade Díarmaid?’
‘Do-choid do thafand.’
Luid 'na diaid isa slíab. Tecaid ind fir na n-diaid ind
aigi isin gleann. Fácabair Díarmaid iter a echaib. At-géoin in
gilla. Adroich in gilla iter na h-eachaib. Slaindid in gilla ind
n-airchedal dó.
‘Maith, a gillai, ber lat so do Seanchán .i. trícha each ina
sríanaib & ina muincib.’
Maith íarum in fer intí Senchán. Iarna idnocol-som
ó feraib Muman, (do-)luid co m-buí for sléib Eachtge co Gúaire, & ni
rogab acht óentech do dénam imme, imon filid & imon sligid
ó Echtge co Derlus, .l. fer dó & .l. ban & .l. con & .l. gilla, &
buith fó muiriur ó Samain co Belltaine; & luid íarsint
slighidh. Do-n-áraill bainne flechaid ina étan.
‘Fé amaí!’ arse, ‘ní
coir dí anní-siu
immurgu, is gaimlóchad.’
& do-rónai allse ina étan, conid ed ro-n-uc & rob écen .uii.
cumala dó cach achaid ó sin co Derlus.
‘Maith trá, a Gúaire’, or Senchán, ‘is romór turcbais-seo
fort. Ba leór do Chondachtaib beith foar muirer ar n-dís cenco
tabarthae nech aile chucond; .i. in gilla ansa’, arse, ‘mac
Gartnáin, no-théisead amach fon túaith & na coin maithi leo,
& dénat ánius eturru.’
Rob ed ón ó medón laí co medón laí ara bárach: íar lécon a
chon dóib ni chomránic fer díb fri araile. Batar tuirsich oc
suidiu; celebraidhsed do Gúaire.
‘Fír’, or Gúairi, ‘ro-fetar-sa a na-tathai.’
‘Ni taam ní’, or Cano, ‘acht maith lind ánius .i. cúaird Érend
do chur co n-acamar a n-dindgnu & a n-dúne & a cella & a cóemu.
Cucot-so do-regam & is úaid regmai. Ad-fíadar dún atá gilla
án andess la firu Muman, .i. Illand mac Scannláin do Chorco
Loíge; maith lend dul dia acallaim.’
‘Teit dí’, ar Gúairi, ‘co tormolaid feis na h-aidchi lim-sa.’
Lotar ón íarum, & do-llotar maithi Condacht do chelebrad
dóib. Do-lluid dí Créd & Marcán & Colco don irgnam. Ba
hécen immurgu ceathrar ó Marcán do choimét Chréidi. Conatictis
co Gúaire combad sí bad dáilem do feraib Alban & do Chondachtaib
ind aidchi-sin, co tard-si bricht súain forin slúag co
torchradar ina codlud acht sisi & Cana, co tuidchid co co
m-baí forsin dérgud ocai-sseom oca thimgaire; conaná; h-étas
úad-som airet no-beth i nn-amsa; mad dia n-gabad rígi
immurgu, do-regthae ara cend-si, & is sí bean no-biad aicce
c'aidche.
Co farcbad lee-si a lia-som i n-airius dála. Ar ad-rubairt-seom
is isind liic ro-buí a anim. A máthair ro-buí i séolai;
ro-chotail-side co nfaca in dí mnaí sída ina dochum,
co tolaid a anmain as fora béuol i richt lici, co tallsath a
máthair a l-láim indala n-aí.
‘Anim do meic, a ben’, orsi, ‘ro-n-ucais.’
‘Rocomet mo máthair co corbam tualaing-se a chomét.’
‘Faicibthar lim-sa’, orsi, ‘i n-airius dála.’
Ba fír són: rofacbad lee-si in lie, & do-berthe asin chriol
cach dia; as-bered-si íarum:
A lia
ó dodechur cach dia
acht lochrad i nimnadmaim
ni géb m'anmain dot' madmaim.
Tuideacht Chano in sin i n-&Eacute;irinn & co Gúaire.
Luid Cano co h-Illand mac Scanláin co ránic Dún
m-Baíthi. Ad-fíadar dó íarum a m-buith forind faithchi.
‘Fochen dúib!’ or Illann. ‘Cano
mac Gartnáin sin dom-roachtain-se
íarna m-brath & íarna reic do macaib Æda
Sláne ar argad & íarna m-breith do gortai la Guaire. Robar-bia
biad sunn; ni biae for conair; nit-rirfider ar argad.’
Con-gairther dó íarum a reachtaire.
‘Na seacht core trá filed isin lis, nát gataigter do thenid
co cend m-blíadna oc (berb)ad
biid. Berid na firu isa teach;
co cend trí tráth nicon reg-sa dia n-acallaim. Fritháilter do
biud & do lind.’
Con-gairter Corco Loígi dó.
‘Maith trá’, orse, ‘dom-ánic áinius mór. Cindas for cobartha-si
dam-sa?’
‘Bid maith do chobair lindi’, or ind óicc. ‘Dothaircgebat
uaindi trí doim & trí tindi
& tri dabcha cach anna, & nicon
raga bairgen dot dligiud-so.’
‘Mo bennacht for tuaith & cenél at-beir!’ orse. ‘Et tusa, a
ben’, orse, ‘caidi th'impide dam-sa? Is coir daig-impigi
duit, air nidad díchumaing. Ataat .uii. n-áirge
lat, & .uii. fichid bó cacha áirgi di búaib, & .uii. sesrecha.’
‘Athaig & bachlaich domeled sin uile. Rot-ferfat cid téora
airgi díb dia m-breith i n-galad.’
‘Bennacht for cách ad-beir!’ orse. ‘Bid ferr de mo menma.
Regait dia n-acallaim a
fecht-sa.’
Téiti iarum chuco. Feraid fáilti móir friu.
‘Bennacht trá’, or Cano, ‘for cách don-áncamar. Ro-íca
Dia darar ceand, óre nach ícfam-ne.’
‘Cid as áil dúib?’ or Illand.
‘Athchuindgid ám ar cotai.’
‘Dar mo chumachta-sa’, or Illand, ‘nocho regae asin lis-sa
frit sægal do chuindchid biid co n-digis i r-rígi n-Alban.’
Téora blíadnai dóib isin lis-sin cen teacht as aidche
n-oígidechta. No-bídis oc imbirt fithchilli cach dia; badar
comthrén co nónai, no-bered Cano cluithi na nóna for Illand.
‘At-águr’, or Illand, ‘urchra forsin caille.’
Deithbir ón: na deich cúala ar .uii. fichtib matain & fescor
isa tech. Is ann as-bert Cano:
Hi forbol
feada fidruis ni glie:
in fid nochon urcraba
tusa for urchra bie.
‘Nocho tibar dom aire a fecht-sa’, or Illand.
Tuchta thrá iar sin géill fer n-Alban, nónbur
gíall díb, co m-bátar i tig Illaind fri h-inillius do Chano i rríge
n-Alban, co fargobtha co h-Illann. & co cend trí tráth ria n-dul
do Chano as nicon rabai fer fri 'roile do muintir Chano &
Illainn ree ciana acht ag cóe & ag dograe, & lám cháich díb
dar brágaid a chéle.
‘Maith, a Chono’, or Illann, ‘bam marb-sa ria cind blíadna
darth' éisi. For
fóesam n-Dé duid-seo trá ria cind blíadna.’
Ruc immurgu Cano uadh-som .l. ech dubglas & .l. coire n-umai &
.l. (araid merach).
A llá-sin a cind blíadna ro-marbsat a thuath fesin in
n-Illand, .i. mac Conath & Cúán mac Sanaisi, coná raba crand
fri aroile do Dún Buíthe arna bárach. Isin ló-sin ro-baí curach
fa Cuano l^ Cano forsin fairrgi oc tafand íar n-gabáil rígi
nAlban. Cél tuindi lais íarum .i. fis tuindi: co n-aca in tuind
dergruaid chuici isin churach, .i. fuil Illaind. At-racht
íarum & ro-gab a boiss diarailiu co m-bátar a sreba fola eistib,
& dixit:
A mu Búach
aiges in tond frisin m-brúach,
Illann mac Scanláin do guin
nibo célmaine inmain.
A mu Búach
feras in tond frisin m-brúach,
in mend ad-fét, ciaso scíth:
Illand mac Scannláin ro-bíth.
A mo Búach
do-thoét in tond frisin m-brúach,
dursan dúindi in scél garb:
Illann mac Scanláin is marb.
Ard a núall
aiges im Choire dá Rúad;
dirsann, a rí ruides gréin,
manab i
céin basu uadh.
Coire dá Rúad in roglas,
aicde sruthaidi senbras,
is mór bruitheas a chuithe
genco bruithi aní berbas.
Ma con-measaind a muir múadh
aiges im Choire dá Rúad,
ricfad mo churchán, is nglé,
co tír Corco Loíge.
A Chúán maic Sanaisi,
abairt? seo is tairise
basam dóig guin do chnis
dáig ind échta do-righnis.
A meic Condaid íar m-Bernas,
gním do-rignis robo bras;
foichli ócu alla-don
ma 'tchonnarc guin Illadon.
Fir Érend ó thráig co tráig
ro-scáig díb a n-imarbáig;
ni fil and bas líach don dáil
i n-diaid Illaind maic Scannláin.
Eass n-Gabra
ima-rédhed mór n-amra
sescach Illaind ara-thá
Eas n-Gabra ni imrega.
Dún mBaíthe,
in tan ro-trebad Illand,
ba tinech, ba tilcobach,
& ba forad finddond.
A sneachta h-uaraidhi,
i n-Dún Baíti nibsa sám;
nibsad adbul, a fir báin,
for taíb thaigi maic Scandláin.
Fri bui mo chairdeas do ar brui
nib in inmain na fonanu
fotan forsa n-dorchair dáib
i tæb Illaind maic Scanláin.
Fo-dilfe gulban indiu
is ed im aimercliu
i n-dún timchellta na cúach
as and ro-baí, a mo Búach. A.
Do-llotar leis trá íar sin Saxain & Bretain & fir Alban co
tarad láim dar Corco Loígi, co romarbad leis mac Condaid &
Cúán mac Sanaise cona fineochus. & ni thánic a chrích Corco
Loígi cor fácaib mac Illaind i nd-airdrígiu Corco Laígi, &
cor fácaib Dún m-Baíthi fo sláne amail fon-rácaib i m-bethaid
Illaind iter bú & damu & eocho & aitreb, & co ruc gíallu do Corco
Loígi leis for inillius do mac Illaind sund.
Baí-seom i rígiu Alban íar sin. Is and asbertad-som
forcomhad: Cid dech do lindaib flatha?
ebthair flaith lindai fualang;
niba rí aran Érind
mani toro coirm Chúaland.
Cormand Comuir Trí n-Usqi
san can im Inber Fernai;
nicon eisbius súg tairis
berta do chormuim Cearnai.
Cormand Cell Tíri Éle
it é la Mumain merda,
cormand Irlóchra arddad,
cormand dorindi derga.
Coirm Chailli Gartan co llí
dáltir for ríg Cíarraigi,
is ed lind ind Érind áin
a ferait Goeidel arbáig.
Hi Cúil Tola do-foscai
escra druimlethan daglaith,
dáltir fledól for Luignib
diamba folt crín samraid.
Hibeas cormand hi Cúlaib
ní torm teglaig domeso
for Findia robo sesta
cormann Murthemne mesca.
Ebthair im Loch Cúan cormand
ibthair a cornu sirchu,
a Maiginis la h-Ulltu
frisin-gair comad ard ilchu.
La Dál Ríada cain-ebar
im gaítho glasa gabtha
lethdeog fri caindli sorcha,
clisit curaid dáig abtha.
Cormand Saxan na seirbe
san can im Inber in Ríg,
im crích Cruithne im Gergin
cormand derga amal fín
A fir, tidnaig a dig dó
do mac Gartnán maic Ædo;
nir an do Scí; combo rí,
tuc dó in dig at-roilli.
A fir, tidnaig mo dig dam
imme roíred mo chísel;
ni fil, as-berad, is' tig
bud comsuide dom-isig. Ní comsude dom-ánic
nach íar nós crechta imrud
ro-saig m'éolas diam thairind diruith
ca dech do latha indimrud. cia.
Aas and dí no-bídh a dál-som fri Créid: oc Inbiur
Colpthu a cind blíadna. No-bíd Colcu mac Marcáin i suidiu
cach lái céd lóech. Is and as-bered-si:
Andar la fer bís a céin
Inber Cind Bera is réid;
tacair do neoch ni sela,
is réid Inber Cind Beara.
Oc Loch Créda atuaid immurgu ro-dálsad fo-deoid. Téid-si fo
thuaid & a llie lie; do-thoét-som dí anair ina luing co 'monaccaib
dóib. Dan-airthet teora longa conid rubatar & co
n-érlai ar éicin a lluing. Amail ad-chondairc-si a gnúis-seom,
do-rochair co n-derna brúar dia cind imon carraic & co r-roímid in ligi foa
tóeb-si. Marb-som dí i cind .ix. trá ír th tíachtain sair.
Scéla Cano maic Gartnáin & Crédi ingine Gúaire ann sin.
Finit. ManuscriptB
Cidh dech do linnibh flatha
eabthor laith lenno fuagg
niba ri arine Eirinn
mana tora cuirm Cualann
Cormann Comair Tri n-Usqe
san can im Inber Fearo
nicon eisbius sug tairbhertho
de cormannoibh Cearo
Cormann Comair Cell h-Ele
it e la Mumain merdho
cormann Irluachro ardo
cormann Dairine dergo
Coirm Cailli Gortan co lli
daltir for rígh Cíarraigi
is edh linnd ind Erinn ain
as ferait Goidil irbaigh
Hi Cul Tola dofaoscat
escro druimlethan daglaith
daltir fledol for Luignib
diamba folt crin samradh
Hibius cormann i Culaib
ní torom teglaig dotota
fri finn nua ba sesto
cormann Muirtemne mesco
Ebdair im Loch Cuan cormann
daltir a curnu sírchu
im Maighinis la h-Ulto
frisgair comad ard ilchu
La Dail Riado coineabar
im goithæ glaso gabhtho
leithdeogh fri coinnlibh sorcha
clisit cuirn arccoit abhthao
Cormann Saxan na seirbi
san can im Innber ind Rig
im crich Cruicne im Geirgin
cormann dergo amal fín
A fir tidnaic a dig do
do mac Gartnain maic Aoda
nir an do soi compo ri
tuc deo in digh atroilli
A fir tidnaic mo dig dom
imer oired mo chíssel
ni fil asberat astigh
bid comsuide domisidh Ni comsuidi domfanic
nach iaros crechto imnirudh
rosaig m'eolus do driuth
ca dech do flatha lindrudh